’n Blik op Mike BolhuisMike Bolhuis het Maroela Media vertel oor die moeilikste saak wat hy nog moes aanpak. Foto: kykNET Mike Bolhuis het kort ná sy diensplig in die weermag ŉ onderonsie in ŉ nagklub stopgesit. Die eienaar het hom daarna as ŉ uitsmyter aangestel en so is Mike vinnig bekendgestel aan die onderwêreld van dwelms en steroïdes wat die uitsmytersbedryf deurspek het. “Ek het vinnig teen die berugte industrie gedraai en verskillende uitsmytersgroepe toegemaak. Ek het die hele wêreld van nagklubs ook hand en tand begin beveg weens die influks van dwelmbedrywighede daarin. Nodeloos om te sê, ek moes ondersoeke hiervoor doen en so het ek net meer versoeke vir speurwerk gekry.” Mike bedryf al die laaste twintig jaar ŉ spesialis-sekuriteitsdiens met ŉ span private speurders waar hulle enige saak ondersoek – van moord, ekonomiese en seksuele misdrywe en afpersing tot selfs dieremishandeling. Nou kan Suid-Afrikaners self ŉ kykie kry in die lewe van die private speurder en die sake wat hy en sy span ondersoek. Bolhuis is ŉ nuwe misdaadwerklikheidsreeks wat tans op kykNET vertoon en Maroela Media het met hom hieroor gesels. “Ek het net een agenda met hierdie reeks en dit is om misdaad te voorkom. Die reeks se doel is om misdaad wat gebeur en kan gebeur, onder die publiek se aandag te bring. “Woensdagaand se episode wat handel oor dwelmmuile is ŉ voorbeeld hiervan: dit gaan wys wat gebeur, dat dit tans steeds besig is om te gebeur en verduidelik hoe ons dit in hierdie land kan voorkom.” Bolhuis sê hy en sy span was glad nie betrokke by die redigering van die reeks nie en hy sien die programme soos wat hulle weekliks vertoon word. Die redigering daarvan is in die hande van die radio- en televisiepersoonlikheid Rian van Heerden gelos, wat ook die vervaardiger van die reeks is. Hy ken Rian al jare lank en dit is waarom hy en sy organisasie uiteindelik ingestem het om die program te doen. Hy het Rian vertrou om hom en die sake wat hy hanteer, te wys soos wat dit werklik is, sonder ŉ sensasionele lagie of om enige doekies met die werklikheid om te draai. Mike volg spesifieke stappe wanneer hy ŉ saak aanpak. Deeglik, netjies en stap-vir-stap. Hy sê onomwonde waarvoor hy staan en waarteen hy staan en met watter soort speurders hy wil saamwerk. Mike erken hy is baie streng as dit by sy span kom. Almal is hoogs opgeleide en gekwalifiseerde speurders wat as ŉ spesialiseenheid op hul eie kan optree. Die naam Mike Bolhuis, met sy kenmerkende styl, is natuurlik ook al eintlik ŉ soort legende in die teenmisdaadwêreld. Noem jy sy naam, is jy byna seker daarvan iemand gaan iemand ken wat ŉ storie oor Mike het. “Ek het nie ŉ probleem met mense wat nie van my hou nie. Kyk, ek hou self nie baie van mense nie, en verkies om alleen te wees. Maar ek het wel ŉ probleem met mense wat ŉ opinie oor jou vorm sonder dat hulle jou ken en dit dan aan die wêreld uitbasuin. “Baie mense wou al ŉ reeks oor my werk maak, maar ek het nog elke keer nee gesê as hulle vir my sê die programme gaan verwerk word en daar sal van my en my span verwag word om akteur voor die kameras te speel.” Hy reken die reeks gaan mense die geleentheid gee om te sien wie hy is en wat hy werklik doen. Vir hom gaan dit eintlik net oor misdaadvoorkoming. Op ŉ vraag oor sy moeilikste saak wat hy al ondersoek het, antwoord Mike dat al sy sake eintlik maar uitdagend is. “Dit kom daarvan as ŉ mens se organisasie die laaste plek is waar mense vir hulp kom aanklop nadat die ergste reeds gebeur het. “Ek moet vir jou sê, terugskouend is iets soos die Delmas-moord vir my erg. Die saak oor die babatjie wat so verwurg is en net onder die bed ingeskop is, was sekerlik die uitdagendste saak wat ek en my span nóg moes ondersoek en die moordenaar is steeds op vrye voet.” Mike vermoed die moordenaar skuil dalk iewers in Mosambiek, of ŉ boendoehof het hom tereggestel. En spook sy sake ooit by hom? “Nee, as ek uit my kantoor stap, is my gedagtes skoon. As ek in my tuin stap of werk, oefen of saam met my gesin is, dink ek nie aan my sake nie. Ek het daardie vermoë om af te sluit en dit is soos ŉ deur wat ek kan oop- en toemaak. Ek is nie emosioneel as dit by my sake kom nie, die Here het my geseën hiermee.” Tog, as daar een soort saak is wat vir hom moeilik is om te hanteer, is dit sake waarby dieremishandeling betrokke is. “Ek het ŉ eenheid wat dié soort sake hanteer. Ek kan nie eens ŉ televisieprogram oor renosterstropery of ŉ ernstige natuurprogram waar diere mishandel word, kyk nie. Ek sit dit eenvoudig net af. Dit frustreer my, pla my en sal my gedagtes oorspoel en ŉ vorm van ŉ spook wees.” Die reeks se tweede episode het juis na wrede hondegevegte gekyk. Dit is ŉ soort donker onderwêreld waar min wetsgehoorsame burgers hulle begewe. “Ek moet vir jou sê die beeldmateriaal wat in dié episode vertoon is, was van die minder gewelddadige materiaal waarmee ons al te make gekry het.” Mike glo dié misdaadwerklikheidsreeks kan help om die boodskap uit te dra dat alhoewel Suid-Afrika gebuk gaan onder van die ernstigste geweldmisdaad in die wêreld, is daar mense wat dit wil bekamp en kan iets gedoen word om dit hok te slaan. “My hoop is dat mense uit hierdie program sal leer om nie betrokke te raak by misdaad nie en, tweedens, betrokke sal raak om misdaad te voorkom.”